《遂情》
清代·李孔昭

夙昔志旷间，奋毅脱俗累。日急食与眠，余若悉可已。

淡极精神生，随意娱笔纸。当暑卧南轩，客至常不起。

忘谢迎送失，坦然废冠履。扪心无是非，何暇计誉毁。

白云上古来，就我行复止。好客懒贳酒，清谈顾移晷。

留去皆自然，交情信如水。吾方学草木，委形阴阳里。

傥人患我真，弃置同泥滓。

作者简介：明末清初直隶蓟州人，字潜夫，一字光四。明崇祯十五年进士。见朝事日非，不赴廷对，以所给牌坊银助军饷，隐居盘山。明亡，素服哭于野三载。清廷屡征不出。隐居教授，倡明理学，成就甚众。及卒，门人私谥安节。